tartuNLP/wikipedia-smugri-20251201 huggingface dataset:
Japanin Grand Prix

Japanin Grand Prix () on Japanissa järjestettävä vuosittainen Formula 1 -sarjan osakilpailu.
Japanin Grand Prix on ajettu aina joko Suzukan tai Fujin moottoriradoilla. Myös F1:n MM-sarjaan kuulumattomia Japanin Grand Prix -nimisiä kilpailuja on järjestetty.
Eniten voittoja ja nopeimpia kierroksia kyseisessä Grand Prix:ssä on saavuttanut McLaren-talli, mutta paalupaikkoja on eniten Ferrarilla.
Historia.
Japanin Grand Prix on läpi historiansa kerännyt katsomoihin suuret määrät paikallista yleisöä japanilaisten huippukuljettajien puutteesta huolimatta. Japanin Grand Prix on aina ollut yksi kauden viimeisiä osakilpailuja.
Fuji Speedway (1976–1977).
Ensimmäinen F1:n MM-sarjaan kuulunut Japanin Grand Prix ajettiin vuonna 1976 Fujin moottoriradalla. Tuolloin kilpailu oli F1-kauden viimeinen ja mestaruuden ratkaiseva. Mario Andretti voitti sadekelillä ajetun kilpailun, mutta maailmanmestaruus meni kolmanneksi sijoittuneelle James Huntille yhden pisteen erolla Niki Laudaan.
Kaudella 1977 Fujissa ajettiin jälleen ja tällä kertaa Hunt voitti kilpailun, mutta hän ei jäänyt juhlimaan voittoaan palkintokorokkeelle, koska hänellä oli kiire lentokentälle. Japanin Grand Prix putosi tämän jälkeen F1-kalenterista kymmeneksi vuodeksi.
Suzuka (1987–2006).
Japanin merkitys markkina-alueena oli kuitenkin suuri ja vuodesta 1987 lähtien Japanin Grand Prix on ollut joka vuosi osa MM-sarjaa. 1987 ajettiin ensimmäistä kertaa Suzukan moottoriradalla. Honda oli rakentanut Suzukan aikoinaan omaksi testiradakseen, minkä vuoksi radalta löytyi monia erityyppisiä mutkia. Suzukasta tulikin nopeasti kuljettajien suosikkirata.
Mestaruuden ratkaisu on osunut useasti Suzukaan. Erityisen kuuluisia olivat Alain Prostin ja Ayrton Sennan kolaroinnit Suzukassa 1989 ja 1990. Mika Häkkinen ratkaisi molemmat mestaruutensa voittamalla Suzukan osakilpailun. Seitsenkertainen maailmanmestari Michael Schumacher on varmistanut mestaruuden Suzukassa kahdesti, vuosina 2000 ja 2003. Vuoden 2005 kilpailun voitti Kimi Räikkönen startattuaan ruudusta 17.
Fuji Speedway (2007–2008).
Japanin Grand Prix ajettiin vuosina 2007 ja 2008 Toyotan omistamalla Fujin moottoriradalla.
Suzuka (2009–).
Kaudesta 2009 eteenpäin kilpailu on ajettu jälleen Suzukan moottoriradalla. Sebastian Vettel varmisti kauden mestaruutensa Suzukassa. Kilpailu oli tuolloin kauden viidenneksi viimeinen. Huhtikuussa 2021 uutisoitiin, että kilpailu oli tehnyt kolmivuotisen sopimuksen Formula 1 -sarjan kanssa vuoteen 2024 saakka.
Voittajat.
Suomalaisista voittoa ovat juhlineet Mika Häkkinen vuosina 1998 ja 1999, Kimi Räikkönen vuonna 2005, Nico Rosberg vuonna 2016 ja Valtteri Bottas vuonna 2019.
"Punataustaiset kilpailut eivät kuuluneet Formula 1:n MM-sarjaan."
Ampiaismaiset pistiäiset

Ampiaismaiset pistiäiset eli ampiaismaiset (Vespoidea) on yksi hoikkatyvisten pistiäisten yläheimoista. Ampiaismaiset pistiäiset ovat myrkkypistiäisiä.
Tyyne (hahmo)

Tyyne Syväskökkö-Lipasti on Vesa-Matti Loirin esittämä naishahmo "Spede Show" ja "Vesku Show" -ohjelmista.
Tyyne on ammatiltaan televisiokuuluttaja. Hänellä on pitkät ruskeat hiukset ja hän käyttää runsaasti meikkejä. Hän pukeutuu aina näyttäviin puseroihin ja minihameeseen. Hän tuo reilusti itseään esille, eikä turhia ujostele. Hän on sinut itsensä kanssa, eikä häpeile puhua selluliitista ja samalla esitellä sääriään. Hän ihailee Helsingin herroja, ja kertoo avoimesti televisiossa useista miesseikkailuistaan. Hän on myös hiukan kateellinen Hannele Laurille, joka saa sketseissä kaikki naisroolit. Vuonna 1987 Tyyne järjesti "Spede Show’ssa" kansanäänestyksen, jossa kortein äänestettiin kumpi on suositumpi hän vai Hannele Lauri. "Spede Show'n" loputtua Tyyne siirtyi "Vesku Show'hun", jossa hän luki lehtiuutisia ja lauloi muutamia lauluja. Samaan aikaan hän myös hiukan masentui, kun Loiri ei kirjoittanut hänelle sketsejä. Tyynellä oli veli, Reino, joka katosi kertausharjoituksissa. Tyynen lentävä lause on "pimpelipom".
Tyyne on levyttänyt musiikkia: "Pim peli pom" -albumi julkaistiin keväällä 1988. Levyllä hän duetoi Jean-Pierre Kuselan kanssa laululla "Tahdon olla sulle hellä". Tyyne laulaa myös hänelle sävelletyn ja sanoitetun "Pimpeli pom" -laulun ja Rauli Badding Somerjoen "Fiilaten ja höyläten" sekä käännösbiisit "Sex machine", "Ei koskaan sunnuntaisin", "Söteem" ja """Chirpy chirpy cheep".
Tyyne esiintyi myös vuonna 1990 elokuvassa "Uunon huikeat poikamiesvuodet maaseudulla" johtaja Uuno Turhapuron mahdollisena äitinä. 
Disneyn vuoden 1992 animaatioelokuvan "Aladdinin" suomenkielisessä dubbauksessa Loirin ääninäyttelemä Henki viittaa Tyyneen laulussa "Prinssi Ali", jonka aikana uutisselostajaksi pukeutunut Henki kysyy: ”Miltä näyttää Tyyne”, johon naiseksi pukeutunut Henki vastaa Spede Shown Tyynen äänellä: ”Ihanalta vain, hienot sulat.”
Vuonna 2014 Tyyne esiintyi "Vain elämää" -televisiosarjan 3. kaudella ja lauloi Paula Koivuniemen kappaleen "Aikuinen nainen.
M/S Finnfellow

M/S Finnfellow () on Finnlinesin omistama ro-ro/matkustaja-alus. Laiva on rakennettu vuonna 2000 Astilleros Españolesin Puerto Realin telakalla Espanjassa. "Finnfellow’n" pituus on 189,7 metriä, leveys 29,5 metriä ja syväys 6,31 metriä. Laivan jääluokitus on 1A. Alus on rekisteröity Ruotsin lipun alle ja sen kotisatama on Malmö. Nykyisin Finnfellow liikennöi reitillä Malmö–Travemünde. 
Finnfellowin sisaralukset ovat M/S Finnclipper, M/S Finneagle ja M/S Stena Germanica.
Käyttöhistoria.
Alus laskettiin vesille 21. joulukuuta 1999, ja se luovutettiin 25. elokuuta 2000 Stena Ab:n omistukseen Ruotsin lipun alle. Kotisatamaksi tuli Göteborg. Alus lähti telakalta 8. syyskuuta kohti englantilaista Harwichin kaupunkia. Perille se saapui 11. syyskuuta, jonka jälkeen sitä sovitettiin ramppeihin. Seuraavana päivänä alus lähti kohti hollantilaista Wilton Feijenoordin telakkaa, jossa sen perään tehtiin muutoksia, jotta alus mahtuisi ramppeihin.
Alus kastettiin 2. lokakuuta 2000 "Stena Britannicaksi", ja seuraavana päivänä sen vuokrasi Stena Line U.K. ja se alkoi liikennöidä reitillä Harwich – Hoek van Holland. Alus törmäsi 11. lokakuuta Hoek van Hollandissa laituriin. Kunnostustöiden jälkeen se palasi liikenteeseen jo seuraavana päivänä.
Helmikuun alussa 2003 suomalainen Finnlines Ltd. osti aluksen ja rekisteröi sen Suomen lipun alle. Viimeistä päivää Harwichin ja Hoek van Hollandin välisessä liikenteessä alus oli 25. helmikuuta 2003. Tehtyään viimeisen matkan tuolla välillä se siirtyi Rotterdamin kautta Tanskaan Fredericiaan telakalle.
Finnfellow.
Alus kastettiin 3. maaliskuuta 2003 "Finnfellow’ksi" ja rekisteröitiin ruotsalaiseen alusrekisteriin. Vastakastetun Finnfellow’n uudeksi kotisatamaksi tuli Tukholma. Huhtikuun alussa se aloitti Helsingin ja Travemünden välisen liikenteen. 6. tammikuuta 2004 alus siirtyi reitille Naantali–Kapellskär. 2. kesäkuuta 2004 aluksen omistajaksi rekisteröitiin Nordö Link. Alus meni joulukuun lopulla 2004 Landskronaan ruotsalaiselle Öresundsvarvetille kunnostettavaksi. Liikenteessä se jatkoi jälleen 1. helmikuuta 2005. Aluksen ollessa Naantalissa 5. helmikuuta sen peräsimeen tuli vika. Pian korjauksen jälkeen peräsimessä ilmeni jälleen vikaa. Korjaustöiden jälkeen Finnfellow palasi 10. helmikuuta 2005 liikenteeseen. 14. marraskuuta 2007 se siirtyi jälleen Finnlinesin omistukseen.
Laivalla syttyi tulipalo 29. elokuuta 2009, kun se oli Ahvenanmaan eteläpuolella matkalla Naantalista Kapellskäriin. Palo sai alkunsa laivan myymälän varastosta iltapäivällä puoli neljän aikaan. Paikalle hälytettiin useita pelastusyksiköitä. Laivalla oli runsaat 70 ihmistä, joista vajaat 40 matkustajaa jouduttiin siirtämään ulkokannelle sammutustöiden ajaksi. Laivan ruotsalaismiehistö sai tulen talttumaan reilussa puolessa tunnissa, ja avunpyyntö voitiin perua. Finnfellow pystyi jatkamaan matkaansa normaalisti, eikä kukaan laivalla ollut loukkaantunut.
Finnfellow törmäsi kevyesti Viking Linen M/S Amorellan kanssa 4. maaliskuuta 2010 vaikeissa jääoloissa Ahvenanmerellä lähellä Tjärvenin majakkaa.
Finnfellow siirrettiin 17. joulukuuta 2012 Suomen lipun alle, ja sen kotisatamaksi tuli Helsinki.
Sosialistinen puolue (Ruotsi)

Sosialistinen puolue () on 1960-luvun lopulta toiminut ruotsalainen trotskilaisuutta kannattava sirpaleryhmä, joka on 1980- ja 1990-luvuilla pirstoutunut useisiin alaryhmiin.
Neljännen internationaalin yhdistynyt sihteeristö (USFI) sai 1960-luvulla Vietnamin sodan vastaisen liikkeen ja opiskelijaradikalismin myötä sen verran kannattajia, että nämä perustivat vuonna 1969 järjestön Revolutionära Marxister. Vuosina 1971–1975 järjestö tunnettiin nimellä Revolutionära Marxisters Förbund (RMF) ja tämän jälkeen nimellä Kommunistiska Arbetarförbundet (KAF). Vuodesta 1982 lähtien käytössä on ollut sitten nykyinen nimi Socialistiska Partiet. Puolueesta erosi vuonna 1989 suuntaus, joka otti uudelleen käyttöön nimen KAF, ja vuonna 1994 suuntaus, joka on käyttänyt itsestään nimitystä Arbetarmakt ja joka on Viidennen internationaalin (L5I) osastona.
USFI:n ruotsalainen osasto on osallistunut sekä parlamentti- että paikallisvaaleihin. Osastoon kuului vuosina 1974–1979 parhaimmillaan noin kymmenen henkilöä käsittänyt ryhmä, joka toimi Suomessa nimellä Vallankumoukselliset kommunistit/Revolutionära kommunisterna (VK/RK). Ryhmän tunnetuin jäsen Pekka Haapakoski jatkoi vuoden 1977 Ruotsiin muuttonsa jälkeen vielä pitkään toimimista USFI:n osastossa. Socialistiska Partiet julkaisee viikkolehteä "Internationalen" ja teoreettista julkaisua "Röda Rummet".
Brindisin maakunta

Brindisin maakunta on yksi Italian maakunnista. Se sijaitsee Apulian alueella pääkaupunkinaan Brindisi. Maakunnassa on 20 kuntaa.
Brindisin maakunnan pinta-ala on 1 839 km². Maakunnan väkiluku on 398 661, ja väkiluvultaan suurimmat kunnat ovat (31.12.2015):
Moottoripyöräilyn Qatarin Grand Prix

Qatarin Grand Prix on ratamoottoripyöräilyn MotoGP -sarjan osakilpailu. Se on ajettu vuodesta 2004 lähtien Losail International Circuitilla Qatarin pääkaupungin Dohan lähistöllä. Rata sijaitsee keskellä aavikkoa, mistä johtuen radalle lentävä hiekka tekee siitä liukkaan. Kuljettajille rata on haastava, ja pitkä pääsuora tarjoaa hyvän ohituspaikan. Yleisömäärät ovat jääneet Qatarissa pieniksi.
Vuosina 2004 ja 2005 kilpailu ajettiin loppukaudella, mutta vuoden 2006 kilpailukalenterissa Qatarin GP oli jo kauden toinen osakilpailu, ja vuosina 2007 ja 2008 kilpailu avasi kauden.
Ensimmäisen Losailin radalla ajetun MotoGP-luokan kilpailun voitti Sete Gibernau. Vuosina 2005 ja 2006 voittoon ajoi Valentino Rossi. Vuonna 2007 lopulta maailmanmestariksi ajanut Casey Stoner otti Qatarissa uransa ensimmäisen osakilpailuvoiton MotoGP-luokassa. Stoner voitti myös kauden 2008 avauskisan Qatarissa.
Kilpailu oli historiallinen, sillä se oli kaikkien aikojen ensimmäinen iltavalaistuksessa ajettu MM-sarjan osakilpailu.
Toronton pörssi

Toronton pörssi (tunnetaan myös nimellä TSX, sanoista "Toronto Stock Exchange") on Kanadan suurin pörssi, Pohjois-Amerikan kolmanneksi suurin pörssi (edellään NYSE ja Nasdaq Inc.). Toronton pörssi on osa TSX Groupia (), joka on maailman mittakaavassa noin kymmenenneksi suurin pörssi (markkina-arvo 1 551 mrd. USD (1/2016)).
Pörssin pääkonttori on Torontossa, Pohjois-Amerikan kolmanneksi suurimmassa talouskeskuksessa. Toronton pörssillä on konttoreita myös Montrealissa, Winnipegissä, Calgaryssä, ja Vancouverissa. Monet Kanadan, Yhdysvaltain ja muiden maiden yhtiöistä ovat listattuja Toronton pörssissä.
Toronton pörssiin liittyy myös sivulista TSX Venture Exchange.
Trevison maakunta

Trevison maakunta on yksi Italian maakunnista. Se sijaitsee Veneton alueella maan koillisosassa. Trevison pääkaupunki on myös nimeltään Treviso.
Trevison maakunnan pinta-ala on 2 477 km². Se jakautuu 95 kuntaan. Maakunnan väkiluku oli vuoden 2015 lopussa 885 447.
Treviso

Treviso on kaupunki Italiassa. Se sijaitsee Veneton alueella ja on Trevison maakunnan pääkaupunki ja suurin kaupunki. 
Trevison pinta-ala on 55 km² ja väkiluku noin 84 000 (2015). Kaupungissa sijaitsee Trevison lentoasema.
Urheilu.
Trevisossa pelaa lentopallojoukkue Sisley Treviso, joka on voittanut Italian A1-liigan yhdeksän kertaa. Benetton Basket on kaupungissa sijaitseva koripalloseura. Joukkue on voittanut Italian mestaruuden viisi kertaa.
Jalkapallossa kaupunkia edustaa Treviso F.B.C. 1993, joka on pelannut Serie B:ssä.
Visa Electron

Visa Electron oli maksukortti, jota Visa kehitti 1980-luvulta aina vuoteen 2024 saakka. Visa Electron erosi tavallisista Visa-luottokorteista siten, että siihen ei liitynyt luotto-ominaisuutta, vaan katevaraus tehtiin aina pankkitililtä. Näin ollen korttiin liittyvällä tilillä oli aina oltava katetta käytettävissä maksutapahtuman yhteydessä ja käytettävissä olevia varoja ei voinut ylittää. Verkkoon liittämättömät maksupäätteet eivät tukeneet Visa Electronia, koska ne eivät voineet varmistaa tilin saldon riittävyyttä maksutapahtuman summaan verraten, maksutapahtuman yhteydessä.
Visa Electronilla maksettaessa saattoi aiheuttaa hämmennystä se, että osa maksupäätteistä tunnisti kortin luottokortiksi ja osa pankkikortiksi.
Suomessa Visa Electronin oli mahdollista saada jokainen 18 vuotta täyttänyt, mutta pankit saattoivat asettaa myös muita ehtoja kortin myöntämiselle. 10–17-vuotiaille kortti myönnettiin vanhempien suostumuksella.
Visa lopetti Electron korttien tuen 2024 ja se korvataan Visa Basic -kortilla. Osa pankeista ei enää myönnä Electron -kortteja, vaikka korttien tuki on tällä hetkellä vielä voimassa.
Matka Intiaan

Matka Intiaan ("A Passage to India") on David Leanin ohjaama ja käsikirjoittama brittiläinen draamaelokuva vuodelta 1984. Se pohjautuu E. M. Forsterin samannimiseen romaaniin.
"Matka Intiaan" oli ehdolla useaan palkintoon. Oscar-gaalassa elokuvalle annettiin kaksi palkintoa 11 ehdokkuudesta. Peggy Ashcroft sai Oscarin parhaasta naissivuosasta ja Maurice Jarre parhaasta elokuvamusiikista. Ashcroft ja Jarre voittivat myös Golden Globen ja Ashcroft lisäksi BAFTAn. Yhdysvaltalainen National Board of Review of Motion Pictures nimesi elokuvan vuoden 1984 parhaaksi ja palkitsi David Leanin parhaasta ohjauksesta sekä Victor Banerjeen ja Peggy Ashcroftin päärooleista.
"The New York Timesin" kriitikot valitsivat "Matkan Intiaan" vuonna 2004 yhdeksi kaikkien aikojen tuhannesta parhaasta elokuvasta maailmassa.
Juoni.
1920-luvun Brittiläiseen Intiaan sijoittuva elokuva seuraa nuoren, leskeytyneen tohtori Azizin, Ronnyn äidin rouva Mooren, sulhastaan tapaamaan tulleen Adela Questedin, tämän sulhasen tuomari Ronny Heaslopin ja koulutarkastaja Richard Fieldingin vuorovaikutusta kuvitteellisessa Chandraporen kaupungissa, joka jakautuu tiukasti kahtia brittiläisen eliitin ja alkuperäisväestön alaluokan välillä. Heidän suhteensa kiristyvät kulttuuristen jännitteiden ja henkilökohtaisten väärinkäsitysten vuoksi.
Ratkaisevat tapahtumat sattuvat monumentaalisella Marabar luola-alueella, jonne tehdään päiväretki.
Palkintoja.
Oscarit.
Ehdokkaana:
BAFTAt.
Ehdokkaana:
Golden Globet.
Ehdokkaana:
Bergamon maakunta

Bergamon maakunta () on maakunta Lombardian alueella Pohjois-Italiassa.
Bergamon maakunnan pinta-ala on 2 746 km2 ja väkiluku 1 108 298 (31.12.2015). Maakunnassa on 242 kuntaa, ja sen pääkaupunki on Bergamo.
Bergamon maakunnan naapurimaakunnat ovat Sondrio, Brescia, Cremona, Milano, Monza e Brianza ja Lecco.
Bergamon lisäksi maakunnan suurimpia asutuskeskuksia ovat Treviglio, Seriate ja Dalmine.
Sondrion maakunta

Sondrion maakunta () on maakunta Lombardian alueella Pohjois-Italiassa.
Sondrion maakunnan pinta-ala on 3 196 km2 ja väkiluku 181 712 (31.12.2015). Maakunta jakautuu 77 kuntaan ja sen pääkaupunki on Sondrio.
Sondrion maakunta rajoittuu pohjoisessa Sveitsin Graubündenin kantoniin ja Italiassa Trentino-Etelä-Tirolin alueeseen sekä Lombardian alueen Brescian, Bergamon, Leccon sekä Comon maakuntiin.
Päät

Päät on suomalainen pop-rock-yhtye, joka perustettiin vuonna 1978. Yhtyeen yhdelläkään albumilla ei ole samaa levy-yhtiötä tai samaa kokoonpanoa.
Alkuperäiseen kokoonpanoon vuosina 1978–1980 kuului Pia-Yvonne "Pivo" Rosenqvist (laulu), Ile Välimäki (kitara), Mika Mantere (kitara), J. P. Pulkkinen (basso) ja Kai Fuhrmann (rummut). Yhtye julkaisi tässä muodossa kaksi singleä, "Jetset/Ime kosteutta" ja "Rotat/Lihansyöjäihminen". Juhani Kansin liityttyä yhtyeeseen vuonna 1980 alkoivat muutokset kokoonpanossa ja tyylisuunnassa. Alkuperäisestä punkyhtyeestä muodostui ensin brittipoppia soittava yhtye ja sitten tanssipopyhtye. 
Yhtyeessä ovat vaikuttaneet myös muun muassa Asko Kallonen, Seppo "Sidi" Vainio, Jay Havanna, Taina Ketonen, Tomi Ervi, Manne Mitro Railo, Wemppa Koivumäki, Kimmo Kajasto, Mika Toivanen, Petri Liski, Kimmo Salmela, Ona Kamu, Kaija Kärkinen, Sari Varpama, Eija Kantola ja Päivi Akonpelto.
PMMP omisti 2006 yhtyeelle kappaleen "Päät soittaa". Vuonna 2023 Päät julkaisi albumin "[re:] Päät".
Lönkytin

Lönkytin on saari Perämerellä Haukiputaan kaupunginosan edustalla Oulussa. Lönkytin on korkea kivikkoluoto. Se sijaitsee noin kymmenen kilometriä länsiluoteeseen Kiiminkijoen suulta, Oulun ja Kemin välisen syväväylän itäpuolella. Saarella on tutkamerkki. Saaren lähettyvillä sijaitsevat myös Perämeren Suomen aluevesien syvimmät kohdat: paikoitellen merenpohja painuu jopa 50 metrin syvyyteen. Lähin toinen saari on idässä sijaitseva Satakarinletto.
Sondrio

Sondrio on kaupunki Lombardian alueella Italiassa. Se sijaitsee keskellä Valtellinan laaksoa ja on Sondrion maakunnan pääkaupunki.
Kaupungin asukasluku oli 21 620 syyskuun 2016 lopussa. Nykyisen Sondrion aluetta asuttivat muinoin liguurit ja 500-luvulta eaa. keltit.
Cremonan maakunta

Cremonan maakunta () on maakunta Lombardian hallintoalueella Italiassa.
Cremonan maakunnan pinta-ala on 1 771 km2 ja väkiluku noin 360 000. Maakunnassa on 115 kuntaa, ja sen pääkaupunki on Cremona. Suurimpia asutuskeskuksia ovat Cremonan lisäksi Crema ja Casalmaggiore.
Crema

Crema on Cremonan maakunnan toiseksi suurin kaupunki Italian Lombardiassa. Sen pinta-ala on 34,63 km² ja väkiluku 32 284 (2013). 
Crema sijaitsee Seriojoella noin 43 kilometrin päässä Cremonan kaupungista. Melun Ranskassa on ollut sen ystävyyskaupunki vuodesta 2001 lähtien.
Just Married

Just Married on vuonna 2003 valmistunut romanttinen komedia, jonka ohjasi Shawn Levy ja käsikirjoitti Sam Harper. Pääosissa ovat Ashton Kutcher ja Brittany Murphy.
Ensimmäisellä viikolla Just Married kipusi katsotuimmaksi elokuvaksi ja se pysytteli kymmenen katsotuimman elokuvan joukossa neljä viikkoa.
Juoni.
Tom Leezak (Kutcher) ja Sarah McNerney (Murphy) rakastuvat ja suunnittelevat naimisiinmenoa Sarahin perheen vastusteluista huolimatta. He solmivat avioliiton ja päättävät näyttää Sarahin perheelle heidän olevan väärässä. Tom ja Sarah matkustavat Eurooppaan kuherruskuukaudeksi, mutta häämatkasta muodostuu kaikkea muuta kuin auvoisa.
Horace Greeley

Horace Greeley (3. helmikuuta 1811 – 29. marraskuuta 1872) oli yhdysvaltalainen lehtimies ja liberaalirepublikaanisen puolueen presidenttiehdokas vuoden 1872 vaaleissa. Hänen julkaisupolitiikkansa vaikutti huomattavasti siihen, että yleinen mielipide kääntyi pohjoisvaltioissa orjuutta vastaan. Greeley toimi toimittajana "Jeffersonian" ja "Log Cabin" -lehdissä ennen kuin hän alkoi julkaista "New York Tribune" -nimistä lehteä. Greeley osallistui republikaanisen puolueen toimintaan vuosina 1854–1855 ja tuki Abraham Lincolnia vuoden 1860 vaaleissa.
Greeley oli Yhdysvaltojen länsiosiin suuntautuvan muuttoliikkeen voimakas tukija. Tähän kannustava lause "”Go West, young man, go West!”" () on alun perin häneltä.
Spencer Perceval

Spencer Perceval (1. marraskuuta 1762 – 11. toukokuuta 1812) oli englantilainen poliitikko. Hän toimi Englannin pääministerinä vuosina 1809–1812. Valtiovarainministerinäkin toiminut Perceval on ainoa Englannin pääministeri, joka on murhattu. John Bellingham ampui Percevalin alahuoneen eteisaulassa. Motiivina oli se, että Bellingham oli joutunut rahavaikeuksiin ja syytti siitä hallitusta.
Gatwickin lentoasema

Gatwickin lentoasema () on Lontoon toiseksi suurin lentoasema ja Ison-Britannian toiseksi vilkkain lentoasema. Lentoasema sijaitsee Horleyn ja Crawleyn välissä, noin 40 kilometriä etelään Lontoosta ja 40 kilometriä Brightonista pohjoiseen.
Moni Atlantin välisestä lennoista lähtee ja saapuu Gatwickin lentoasemalle. Lentoasema on toissijainen tukikohta British Airwaysille ja Virgin Atlanticille.
Lennot kentältä jouduttiin keskeyttämään useita kertoja joulun alla 2018, kun tuntematon henkilö häiritsi lentoliikennettä droneilla.
Bob Hawke

Robert James Lee Hawke (9. joulukuuta 1929 Bordertown – 16. toukokuuta 2019 Sydney) oli Australian pääministeri vuosina 1983–1991. Ensimmäisen kerran Hawke valittiin parlamenttiin 1980, mutta hän oli johtanut työväenpuoluetta jo vuodesta 1973.
Vuonna 1954 Hawke joi kerralla jaardin verran (1,4 litraa) olutta vain 11 sekunnissa, mikä oli senhetkinen maailmanennätys.
Damavallabi

Damavallabi ("Notamacropus eugenii") on pienehkö laji Notamacropus-suvussa. Sitä käytetään usein kenguruita ja muita pussieläimiä tutkittaessa.
Lajia tavataan eteläisen ja läntisen Australian rannikoiden saarilta. Kengurusaarella sitä pidetään tuholaisena, koska lisääntymiskautena niitä syntyy niin paljon, että ne tuhoavat saaren kasvustoa.
Damavallabeja tavataan myös Uudessa-Seelannissa, mihin lajia siirtoistutettiin Etelä-Australiasta, jossa ketut ja kissat olivat ajamassa sen sukupuuttoon.
Nisäkäsnimistötoimikunta on ehdottanut lajille uutta suomenkielistä nimeä "harmaaselkäkenguru".
Cremona

Cremona on kaupunki pohjoisessa Italiassa. Se kuuluu Lombardian alueeseen ja on Cremonan maakunnan pääkaupunki. Kaupunki sijaitsee Pojoen rannalla.
Cremonan pinta-ala on 70 neliökilometriä ja väkiluku runsaat 70 000.
Historia.
Antiikki.
Roomalaiset perustivat Cremonan vuonna 218 eaa. Kaupunki jouduttiin rakentamaan uudelleen sen tuhouduttua Bedriacumin toisen taistelun jälkimainingeissa vuonna 69.
Myöhempi historia.
Varhaiskeskiajan bysanttilaisella kaudella kaupungista tuli osa Ravennan eksarkaattia. Keskiajan kuluessa Cremona nousi kukoistavaksi ja väkirikkaaksi kaupungiksi. 1800-luvulla kaupungissa oli asukasta.
Kilkki

Kilkki ("Saduria entomon") on siiroihin kuuluva Itämeressä elävä äyriäinen. Se elää pehmeillä pohjilla, joihin se pystyy kaivautumaan helposti. Se suosii kylmää vettä ja elää yleensä syvässä vedessä. Kilkki sietää hyvin vaihtelevia suolapitoisuuksia. Laji elää koko Itämeren lisäksi Pohjoisen jäämeren jokisuissa, Tyynessämeressä sekä myös Laatokassa ja Ruotsin suurten järvien syvänteissä.
Se on levinnyt näille alueille Pohjoiselta Jäämereltä noin 7000 vuotta sitten mannerjäätikön sulamisen jälkeen. Kilkki onkin relikti eli jäännelaji.
Ulkonäkö ja koko.
Kilkki on Itämeren suurimpia äyriäisiä. Koiras voi kasvaa yli 5-10 sentin mittaiseksi, naaras on koirasta pienempi. Kilkin ruumis on soikea ja harmaanruskea, päältä litteä, noin 3 kertaa leveyttään pidempi. Pyrstökilpi kapenee tasaisesti taaksepäin päätyen terävään kärkeen. Pään etureuna on melko tasainen, molemmilla puolilla on hieman ulostyöntyvät kulmat ja niiden takana pienet lovet. Pienet silmät ovat kokonaan pään yläpuolella.
Ravinto.
Kilkki on sekä raadonsyöjä että aktiivinen saalistaja. Ravinnoksi kelpaavat muut pohjaeläimet, kuten valkokatka. Kilkki liikkuu aktiivisesti pohjassa ravintoa etsien tai väijyy saalistaan pohjaliejuun kaivautuneena. Kilkillä on kemiallinen hajuaisti, jonka avulla se luultavasti havaitsee ravintonsa.
Saalistajat.
Kilkkiä syövät monet pohjalla elävät kalalajit, erityisesti turska ja simput.
Ferraran maakunta

Ferraran maakunta () on maakunta Emilia-Romagnan alueella Italiassa.
Ferraran maakunnan pinta-ala on 2 635 km2 ja väkiluku noin 350 000. Maakunnassa on 24 kuntaa, ja sen pääkaupunki on Ferrara. Pääkaupungin lisäksi yli 10 000 asukkaan kaupunkeja ovat Argenta, Bondeno, Cento, Codigoro, Comacchio, Copparo ja Portomaggiore.
Ferraran maakunnan alue on enimmäkseen melko tasaista, Pojoen sivujokien halkomaa maastoa. Italian suurin suoalue, Valli di Comacchio, sekä Pojoen suiston luonnonsuojelualue ovat maakunnan luontomatkailukohteita.
Euthydemos

Euthydemos (, 400-luku eaa.) oli antiikin kreikkalainen henkilö, joka esiintyy sekä Ksenofonin että Platonin sokraattisissa dialogeissa. Ksenofon kertoo teoksessaan "Muistelmia", kuinka Kritias rakasti nuorta Euthydemosta ja kuinka Sokrates pilkkasi tätä sen vuoksi: "[...] kun Sokrates huomasi, että Kritias rakasti Euthydemosta ja yritti tehdä hänelle niin kuin tekevät ne jotka nauttivat ruumiillisesta rakkaudesta, hän sanoi ettei ole vapaan miehen arvon mukaista eikä sovi kunnon ihmiselle pyytää ja rukoilla kuin kerjäläinen almua [...] rakastetulta, jonka silmissä tahtoo näyttää jonkin arvoiselta" ("Muistelmia" I.2). Kritias oli Ateenaa peloponnesolaissodan jälkeen hallinneiden kolmenkymmenen tyrannin johtaja.
Toinen Euthydemos esiintyy Platonin samannimisessä dialogissa "Euthydemos", joka on tutkielma loogisista virhepäätelmistä ja sofismista. Dialogissa Euthydemos ja hänen veljensä ovat eristiikkaa harrastavia sofisteja, joita Sokrates kuulustelee omaa sokraattista metodiaan käyttäen. Ei ole varmuutta, onko kyseessä sama Euthydemos kuin Ksenofonin teoksessa.
Bernt Notke

Bernt Notke (1440–1509) oli saksalainen kuvanveistäjä ja taidemaalari. Notke oli alan johtava nimi Lyypekissä 1400-luvulla. Hän työskenteli Tukholmassa vuosina 1484–1497 muun muassa rahamestarina. Hän teki myös Tukholman Suurkirkkoon kullatun ja maalatun puuveistoksen "Pyhä Yrjänä ja lohikäärme" (1489).
Notken tunnetuin työ on Kuolemantanssi ("Totentanz") Tallinnassa vuodelta 1463. Siinä kuoleman hahmo vie tanssiin niin paavin, keisarin, kardinaalin kuin kuninkaankin ikään, asemaan ja sukupuoleen katsomatta.
Steve Winwood

Stephen (Steve) Lawrence Winwood (s. 12. toukokuuta 1948) on englantilainen laulaja, lauluntekijä ja multi-instrumentalisti, joka tunnetaan soolouransa lisäksi yhtyeistä Spencer Davis Group, Traffic ja Blind Faith. 
Winwood syntyi Birminghamissa vuonna 1948 . Hän liittyi Spencer Davisin yhtyeeseen ollessaan 15-vuotias. Winwood oli mukana kirjoittamassa esimerkiksi kappaleita "Gimme Some Lovin'" ja "I'm a Man". 1960-luvun lopulla hän kuitenkin jätti yhtyeen ja perusti Trafficin. Samoihin aikoihin hän toimi myös lyhytikäiseksi jääneessä Blind Faithissa. Sen ainoa albumi, "Blind Faith", myi kuitenkin platinaa. 
Winwood aloitti soolouran Trafficin hajottua 1970-luvulla. Hänen debyyttialbuminsa oli "Steve Winwood" (1977). Monet hänen albumeistaan ovat myyneet platinaa, ja "Roll With It" oli vuonna 1988 viikon Yhdysvaltain albumilistan kärjessä. 
Winwood soittaa urkuja Talk Talkin albumin "The Colour of Spring" usealla kappaleella.
Winwood soitti vierailevana artistina Christina Aguileran elokuussa 2006 julkaisemalla albumilla "Back to Basics" .
Diskografia.
Vierailijana.
muun muassa
Kambrikauden lajiräjähdys

Kambrikauden lajiräjähdyksellä viitataan monisoluisen eläinlajiston nopeaan monimuotoistumiseen lyhyessä ajassa kambrikauden ja paleotsooisen maailmankauden alussa. Kambrikauden räjähdyksen aikana osapuilleen 542–530 miljoonaa vuotta sitten syntyi valtaosa nykyisten eliölajien pääjaksoista. Pääjaksojen alku lienee tapahtunut jo edeltäneellä prekambrikaudella. Monien kaudella syntyneiden pääjaksojen on havaittu kuolleen sukupuuttoon. Sanalla räjähdys viitataan lähinnä kauden aikana fossiilien määrän rajuun kasvuun, lähinnä kovakuoristen eliöiden ilmestymisen vuoksi. Tältä kaudelta ovat peräisin suuret merenpohjiin hautautuneiden kalkkikuoristen eliöiden kerrostumat. Jo ennen kambrikautta oli monisoluisia pehmeäkudoksisia eliöitä, jotka eivät fossiloidu helposti, mutta siitä huolimatta niitä on löydetty. Kambrikauden räjähdys osoittaa myös miten evoluutiossa tapahtuu hyppäyksellisiä nopean kehittymisen vaiheita.
Syitä.
Ilmiölle ei ole vielä yhtä yleisesti hyväksyttyä selitystä. Syiksi on ehdotettu suurta määrää biologisia ja geologisia tekijöitä. Näitä ovat muun muassa suvullisen lisääntymisen kehittyminen mikä lisäsi monimuotoisuutta, Rodinia-mantereen hajoaminen, uusien ekologisten lokeroiden vapautuminen jääkauden jäljiltä, silmän alkeellisten muotojen sekä Hox-geenien kehittyminen ja petojen kehittyminen.
Triesten maakunta

Triesten maakunta () on maakunta Friuli-Venezia Giulian autonomisella alueella Italiassa.
Triesten maakunnan pinta-ala on 212 km2 ja väkiluku 234 874 (31.12.2015). Maakunnassa on 6 kuntaa, ja sen pääkaupunki on Trieste.
Triesten maakunta sijaitsee Koillis-Italiassa, ja sitä rajaa idässä Slovenia ja lännessä Adrianmereen kuuluva Triestenlahti, rantaviivaa on 48,1 kilometriä. Sillä on pohjoisessa maarajaa Italiaan Gorizian maakuntaan vain noin 1,5 kilometriä.
Tuulen kuningas

Tuulen kuningas on Marguerite Henryn kirjoittama romaani, joka ilmestyi englanniksi vuonna 1948 nimellä "King of the Wind" ja suomeksi 1963.
Juoni.
Agba-poika asuu Marokossa ja on muslimi. Heillä on paasto menossa parasta aikaa. Agballa on raudikkotamma, joka synnyttää orivarsan, Šamin. Varsan nimi on arabiaa ja tarkoittaa aurinkoa. Šamilla on jalassaan nopeuden merkki eli valkoinen täplä ja rinnassa tähkä, joka tarkoittaa epäonnea. Epäonnenmerkki alkaa vaikuttaa heti, sillä Šamin äiti kuolee melkein heti synnytyksen jälkeen. Pian Marokon sulttaani ilmoittaa, että Šamin ja muidenkin hevosten on lähdettävä Ranskaan nuorelle lapsihallitsijalle. 
Kuninkaan miehet tietenkin vain pilkkasivat hevosia, ja laittoivat ne töihin. Šam joutui kokin ratsuksi. Kokilla meni hermot ja hän laittoi Šamin myyntiin eikä Agba tiennyt asiasta mitään. Šam myytiin sitten työhevoseksi ja Agba halusi mukaan. Šamin silloinen omistaja käytti Agbaa töissä, ilman palkkaa ja ruokaa. Sitten eräs britti näki, kuinka kauppias kidutti Šamia ja päätti ostaa tämän sekä ottaa mukaan Agban ja hänen kissansa. 
Englannissa Agban olot paranevat, mutta siellä hän on myös jonkin aikaa vankilassa. Kun Agba pääsi vankilasta pois, hänet otti huostaansa eräs brittiläinen kreivi. Kreivi suuttui yhdessä vaiheessa Agballe ja Agba oli kaksi vuotta soilla töissä. 
Kun kreivi huomasi, että Šam oli kreivin parhaan tamman mies, hän päätti hakea Agban takaisin. Šam sai kolme varsaa, jotka olivat kaikki aivan Šamin näköisiä. Varsat olivat nimeltään Ruipelo, Cade ja Regulus. Kreivi kertoi Agballe, että hän oli pahasti velkaantunut ja hän saisi maksettua lainansa takaisin vain, jos joku Šamin pojista voittaisi Newmarketin kisat. Kisoissa oli palkintona kuningattaren lahjoittama tuhat guineaa sisältävä kukkaro. Regulus voitti kaksivuotiaiden kilvan, Cade kolmivuotiaiden ja Ruipelo oman sarjansa. Myöhemmin Šam itse kuoli vasta 29-vuotiaana.
Nikola Kljusev

Nikola Kljusev (, 2. lokakuuta 1927 Štip – 16. tammikuuta 2008) oli pohjoismakedonialainen akateemikko, joka toimi maan ensimmäisenä pääministerinä 27. tammikuuta 1991 – 17. elokuuta 1992.
Kljusev on opiskeli Belgradin yliopistossa taloustiedettä, väitteli tohtoriksi 1964 investointien tehokkuudesta. Hän työskenteli Makedonian taloustieteen instituutin ja Skopjen Pyhien Kyrilloksen ja Methodioksen yliopiston tutkijana, professorina ja laitoksen johtajana. Hänet valittiin Makedonian tiedeakatemiaan 1988.
Kljusev oli itsenäisen Pohjois-Makedonian eli tuolloisen Makedonian tasavallan ensimmäinen pääministeri. Myöhemmin hän liittyi VMRO-DPMNE-puolueeseen ja hänet valittiin sen johtajiston puheenjohtajaksi 1997. Hän toimi myöhemmin puolustusministerinä.
Kljusev julkaisi 20 kirjaa tutkimusaiheistaan. Lisäksi hän julkaisi kuusi runokokoelmaa, neljää esseekokoelmaa ja romaanin. Hänen runojaan on käännetty romaniaksi, ranskaksi, turkiksi, bulgariaksi ja serbokroatiaksi.
Kljusev palkittiin 13. marraskuuta ja 11. lokakuuta -mitalein ja sai Makedonian tasavallan työn sankarin arvonimen. Hänen kuoltuaan maa piti surupäivän.
Štip

Štip () on kaupunki Pohjois-Makedoniassa. Kaupungissa oli vuoden 2018 väestönlaskennan mukaan 44 540 asukasta. Kaupunki sijaitsee Bregalnicajoen varrella noin 340 metrin korkeudella merenpinnasta.
Kaupungissa on 1300-luvulla perustetun luostarin ja linnan rauniot.
Kaupungin vanhin osa, Novo Selo, on kuuluisa monien vallankumouksellisten ja kuuluisuuksien synnyinpaikkana. Sieltä ovat kotoisin ortodoksikirkon entinen johtaja Mihail, vastarintaliikkeen (VMRO) johtaja sotien välillä Ivan Mihailov ja maan ensimmäinen itsenäisyyden aikainen presidentti Kiro Gligorov.
Veikka

Veikka on suomalainen miehen etunimi. Veikan nimipäivä on 9. tammikuuta, jolloin on myös Veikon, Velin ja Veijon nimipäivä. Suomessa on 1900-luvun alusta vuoden 2019 loppuun mennessä nimetty 4 615 Veikkaa, joista suurin osa on vuoden 2000 jälkeen syntyneitä.
Gagarin (Smolenskin alue)

Gagarin (, vuoteen 1968 Gžatsk, Гжатск) on kaupunki Venäjällä Smolenskin alueella. Se sijaitsee alueen koillisosassa Volgaan laskevan Gžatjoen rannalla. Kaupunki on Gagarinin piirin keskus. Kaupungissa asui vuoden 2010 väestönlaskennan mukaan 31 721 henkeä.
Historiaa.
Kaupunki on syntynyt etelästä pohjoiseen kulkeneen vesireitin sekä idästä länteen suuntautuvan maantien risteyksessä sijainneelle kauppapaikalle. Vuonna 1776 se sai kaupunginoikeudet nimellä "Gžatsk". 1900-luvun alkuun saakka se oli Smolenskin kuvernementtiin kuuluneen Gžatskin kihlakunnan keskus. Vuoden 1812 sodan ja toisen maailmansodan aikana kaupunki tuhoutui pahoin. Vuonna 1968 se sai nimen "Gagarin" lähistöllä sijaitsevassa Klušinon kylässä syntyneen kosmonautti Juri Gagarinin mukaan.
Liikenneyhteyksiä.
Kaupungin kautta kulkee Venäjän rautateiden Moskovasta Smolenskiin vievä ja myöhemmin esimerkiksi Minskiin jatkava rautatie. Kaupungin rautatieasema sijaitsee kantakaupungin lounaisosassa, noin viiden kilometrin päässä Moskovan ja Minskin välisestä M1-valtatiestä ("Belarus"). Tämä valtatie on osa Euroopan keskeisiin poikittaisväyliin kuuluvaa eurooppatietä ).
Nähtävyyksiä.
Nykyään Gagarin on maatalousalueen keskus. Kaupungissa on elintarvike-, sähkölaite- ja tekstiiliteollisuutta sekä pellavanjalostuslaitos. Nähtävyyksiä ovat keskustan lähellä Gžatjoen korkealla rannalla sijaitsevat Marian ilmestyksen katedraali (1897–1900) sekä Jumalansynnyttäjän (1753) ja Tihvinän jumalanäidin (1841) kirkot. Keskusaukiolla on vuosina 1734–1737 rakennettu Jumalan ilmestyksen kirkko ja kaupungin laidalla sijaitsevalla hautausmaalla Kristuksen taivaaseenastumisen kirkko vuodelta 1791. Kaupungissa toimii kotiseutumuseo ja Juri Gagarinille omistettu museo.
Valkosuklaa

Valkosuklaa eli valkoinen suklaa on kaakaovoista, sokerista ja maitojauheesta valmistettu makeinen. Kaakaomassaa siinä ei ole lainkaan, minkä vuoksi kaikki eivät lue sitä suklaaksi.
Valkosuklaata valmistettiin ensimmäisen kerran 1930-luvulla, kun kaakaojauheen sivutuotteena syntynyt kaakaovoi haluttiin käyttää hyödyksi. Valkosuklaata valmistetaan nykyisin eri muodoissa ja monin tavoin maustettuna. Perinteisessä valkosuklaassa on sokeria noin 40 prosenttia, kaakaovoita 30 prosenttia ja maitojauhetta 30 prosenttia, ja joskus siihen lisätään vaniljajauhetta. Väriltään perinteinen valkosuklaa on vaalean norsunluun väristä tai vaalean kullanruskeaa. Karamellisoitua valkosuklaata kuumennetaan niin kauan, että sen sokerit karamellisoituvat. Karamellisoitu valkosuklaa on siirappimaisen makeaa ja paahdetun makuista. Väriltään se on vaalean kullanruskeaa ja voi muistuttaa toffeeta. Koska kaakaovoin maku on melko huomaamaton, valkosuklaata usein maustetaan temperoinnin jälkeen esimerkiksi kuivatuilla hedelmillä, pähkinöillä, syötävillä kukilla tai kaakaonibseillä. Jauhettuja höysteitä tai öljyjä voidaan suklaaseen lisätä jo jauhamisen ja konssauksen aikanakin, jolloin maut sulavat suklaaseen.
Euroopan unionin direktiivi määrittelee valkoisen suklaan tuotteeksi, joka on valmistettu kaakaovoista, maidosta tai maitotuotteista sekä sokereista. Sen on sisällettävä vähintään 20 prosenttia kaakaovoita ja vähintään 14 prosenttia maidon kuiva-ainetta, josta vähintään 3,5 prosenttia on maitorasvaa.
Jesper Grønkjær

Jesper Grønkjær (s. 12. elokuuta 1977 Nuuk, Grönlanti) on tanskalainen jalkapalloilija, pelipaikaltaan laitahyökkääjä. Hän edusti uransa viimeisenä seurana Tanskan Superligaenin Københavnia ja pelasi aiemmin Aalborgissa, Ajaxissa, Chelseassä, Birmingham Cityssä, Atlético Madridissa ja Stuttgartissa.
Tanskan maajoukkuetta Grønkjær on edustanut muun muassa vuosien 2000 ja 2004 EM-kilpailuissa ja vuoden 2002 MM-kilpailuissa. Kaikkiaan hän pelasi 80 maaottelua ja teki niissä viisi maalia vuosina 1999–2010.
Famicom Disk System

Family Computer Disk System () (FDS) on levykeasema Nintendon Family Computerille (Famicom), ja se julkaistiin helmikuussa . Vain Japanissa julkaistu lisäosa sijoitetaan Famicomin pohjaan, ja se liitetään Famicomin kasettiaukkoon RAM-adapterilla. Adapterin mukana tuli myös lisää RAM-muistia, joka oli tarpeen laitteen käyttämiseen: 32 KB ohjelmamuistia ja 8 KB datalle.
Laite käyttää Mitsumin "Quick Disk" -formaattiin perustuvia 128 kilotavun levykkeitä (64 KB molemmilla puolilla), joita kutsuttiin nimellä "Disc Card".
Famicomin levykkeitä oli paljon halvempaa tuottaa kuin pelimoduuleja, minkä vuoksi useat kehittäjät tekivät pelinsä FDS:lle. Aikanaan levykkeiden tallennuskapasiteetti mahdollisti peleissä kiinnostavia ominaisuuksia, kuten pelitilanteen tallentamisen suoraan levykkeelle; tällaisia pelejä olivat muun muassa "The Legend of Zelda" (ensimmäinen FDS-peli), "Metroid", ja "Kid Icarus". Monet FDS:n peleistä käännettiin myöhemmin kansainvälisiä markkinoita varten moduuleille. Tällöin pelitilanteen tallentamiseen käytettiin joskus salasanoja ja joskus pelimoduulin tallennusmuistia.
Nintendon visiona oli, että pelaajat voisivat ladata levykkeelle toisen pelin lopetettuaan yhden Nintendo Disk Writer -kioskeissa. 
Nintendo julkaisi kaikki pelinsä kahden vuoden ajan vain FDS:lle. Laitteesta ei kuitenkaan tullut odotetunlaista menestystä; pelimoduuliteknologia oli kehittynyt patteritallennuksen ja kapasiteetin osalta (yli 128 KB), eikä FDS enää vedonnut kehittäjiin. 
Pelien laiton kopiointi moduuleilta levykkeille söi pelikehittäjien tuloja huolimatta useista muutoksista ja kopiointisuojausmenetelmien kehittämisestä. Viimeinen naula FDS:n arkkuun oli laiton oheislaite, joka yhdistettynä toiseen FDS:ään mahdollisti pelien laittoman kopioinnin. Lopulta vuonna 1993 Nintendo määräsi hajotettavaksi kaikki asiakkaita varten tehdyt kopiointilaitteet. 
Laitetta myytiin noin 4,5 miljoonaa kappaletta elinkaarensa aikana.
Tokushima

Tokushima () on Japanin Tokushiman prefektuurin pääkaupunki Shikokun saarella. Se sijaitsee Tyynenmeren rannikolla Yoshinojoen suistossa prefektuurin koillisosassa. Kaupungissa on 257 478 asukasta (vuonna 2017) ja sen pinta-ala on 191,39 neliökilometriä. 
Tokushima kehittyi 1500-luvulta alkaen Hachisuka-klaanin hallinnassa linnanaluskaupunkina ja Awan provinssin politiikan ja talouden keskuksena. Kaupunkioikeudet se sai Japanin kuntalaitoksen perustamisen yhteydessä vuonna 1889. Tokushiman perinteisiä elinkeinoja ovat esimerkiksi indigovärjäys, puuteollisuus ja "sudachi"-sitrushedelmien kasvatus; kaupunki tunnetaan myös "Awa-odori"-tanssijuhlasta ja "bunraku"-nukketeatteriperinteestä. Tokushima toimii liikenteen solmukohtana ja Shikokulle Kōbesta Awajin saaren ja Naruton kautta johtavan reitin päätepisteenä. Kaupunkia palvelevat JR Shikokun Kōtoku-linja, Mugi-linja ja Tokushima-linja.
German Titov

German Stepanovitš Titov (, 11. syyskuuta 1935 – 20. syyskuuta 2000) oli neuvostoliittolainen kosmonautti ja neljäs ihminen avaruudessa ja toinen ihminen, joka kiersi Maan.
Titov oli kotoisin Verhneje Žilinosta, Altailta ja kävi Stalingradin sotilasilmailukoulua. Valmistuttuaan taistelulentäjäksi hänet valittiin kosmonauttikoulutukseen vuonna 1960 ja Vostok 2 -lennolle seuraavan vuoden elokuussa. Hänen radiokutsunsa oli Orjol (, "kotka"). Titov kiersi maapallon 17 kertaa ennen paluutaan. Titovin kärsiminen pahoinvoinnista lennolla viivästytti avaruusohjelmaa vuodella tiedemiesten tutkiessa oliko ihmisten mahdollista selvitä avaruudessa pidempiä aikoja.
Titov jäi eläkkeelle avaruusohjelmasta 1992. Vuonna 1995 hänet valittiin duumaan Venäjän federaation kommunistisen puolueen edustajana. Hän kuoli sydänkohtaukseen saunassaan 65-vuotiaana ja haudattiin Novodevitšin hautausmaalle.
Titov palkittiin kahdella Leninin kunniamerkillä, ja hän oli myös Bulgarian, Vietnamin ja Mongolian sankari. Hänen kunniakseen nimettiin kraatteri Kuun takapuolella.
Blind Faith

Blind Faith oli 1960-luvun englantilainen blues rockia soittanut superyhtye. Sen jäsenet olivat Eric Clapton, Ginger Baker, Steve Winwood ja Ric Grech. Yhtye toimi ainoastaan vuoden 1969 aikana.
Winwood ja Clapton tarkoittivat yhtyeen olevan tuore, entisten yhtyeiden maineesta ja tyyleistä vapaa kokoonpano, joka esittäisi uutta musiikkia.
Blind Faithin jäsenet aloittivat laulujen kirjoittamisen yhdessä alkuvuodesta 1969 . Saman vuoden helmi-maaliskuussa yhtye oli levyttämässä musiikkiaan Lontoon Morgan-studioilla. Yhtyeen ensiesiintyminen oli Lontoon Hyde Parkissa 7. kesäkuuta 1969. Yleisöä ilmaiskonserttiin kerääntyi noin 100 000 henkeä. Yhtyeen seuraava konsertti pidettiin Helsingin Kulttuuritalolla 12. kesäkuuta. Sen jälkeen yhtye kiersi Pohjois-Euroopassa ja Yhdysvalloissa.
Blind Faithin kiertue päättyi 24. elokuuta 1969. Samoihin aikoihin julkaistiin yhtyeen ainoaksi jäänyt albumi "Blind Faith", joka nousi Billboardin kärkeen ja myi platinaa. Yhtye hajosi saman vuoden syksyllä.
Yleisön ja etenkin taustaorganisaation odotukset ja näin myös paineet yhtyeelle olivat kovia. Vielä hioutumassa olleelle kokoonpanolle järjestettiin Yhdysvaltoihin nopeasti kiertue suuriin saleihin, mistä seurasi yhtyeelle musiikillisesti turhauttavan epätasaisia konsertteja. Myös yhtyeen sisällä erityisesti Ginger Baker halusi viedä musiikkia kohti Creamin tyyliä. Clapton ja Winwood totesivat, etteivät asiat toimi, ja hajottivat yhtyeen kiertuesitoumusten jälkeen.
Virallisesti lopettamisesta tiedotettiin lokakuussa, vaikkakin huhuja oli ollut jo aiemmin.
Steve Winwood julkaisi joitain Blind Faithin livekappaleita levyllään "The Finer Things".
Dublinin lentoasema

Dublinin lentoasema (, ) on Irlannin vilkkain lentoasema. Noin 30 miljoonaa matkustajaa kulkee sen kautta vuosittain. Lentoasema sijaitsee Dublinin kreivikunnassa 10 kilometriä Dublin kaupungista pohjoiseen.
Dublinin lentoasema on Irlannin kansallisen lentoyhtiön, Aer Lingusin, ja Euroopan suurimman halpalentoyhtiön, Ryanairin, tukikohta.
Lahden rautatieasema

Lahden rautatieasema (, lyh. Lh, ratakm 130+170) on vuonna 1935 valmistunut rautatieasema Lahdessa. Asemarakennuksen suunnitteli Valtionrautateiden arkkitehti Thure Hellström. 1930-luvun laman säästötoimien vuoksi rautatieasemaan ei rakennettukaan kolmatta kerrosta eikä siihen tehty tornia Tampereen rautatieaseman tapaan. Rakennus on pohjapiirrokseltaan suorakaiteen muotoinen ja kaksikerroksinen. Se on rakennettu tummasta tiilestä. Lahden rautatieasema ja Mytäjäisten varikkoalue kuuluvat museoviraston luetteloimiin valtakunnallisesti merkittäviin rakennettuihin kulttuuriympäristöihin.
Lipunmyynti lopetettiin Lahdessa vuoden 2020 aikana ja siitä lähtien asemalla on ollut ainoastaan lippuautomaatti.
Muutostyöt.
Asemalla tehtiin muutostöitä vuonna 2006. Lipunmyyntipiste siirrettiin käytävän itäpuolelta länsipuolelle, mistä poistettiin tavaransäilytyslokerot ja R-kioski, jolloin lipunmyyntipiste on nyt oikealla puolella rautatieasemalle sisään tultaessa. Asemaravintola on edelleen entisellä paikallaan käytävän itäpuolella. Lisäksi asemalaitureita ja Vesijärvenkadun länsipuolella olevaa alikulkukäytävää uudistettiin. Uudistuksilla pyrittiin tekemään asemasta toimivampi, kun Lahden oikorata avattiin liikenteelle 1. syyskuuta 2006.
Keväällä 2014 rautatieaseman yhteyteen alettiin rakentaa Lahden matkakeskusta, johon sijoittuvat jatkossa Matkahuolto ja kaukoliikenneterminaalit. Rakennustyö saatiin päätökseen vuoden 2015 lopulla, ja uusi matkakeskus otettiin kokonaisuudessaan käyttöön 1. helmikuuta 2016. Silloin linja-autoliikenne alkoi kulkea vanhan linja-autoaseman sijasta matkakeskuksen kautta. Lisäksi lähiliikenteen linja-autot kulkevat uuden matkakeskuksen kautta.
Asemapäällikön rakennus.
Lahden rautatieaseman alueella on vuonna 1912 rakennettu Lahden asemapäällikön rakennus, jota pidetään yhtenä Päijät-Hämeen kulttuurihistoriallisena kohteena Lahden seudulla. Rakennuksessa toimii nykyisin kahvila. 
Loviisan-Vesijärven rautatieasema.
Loviisan–Vesijärven rautatien vuonna 1914 valmistunut asema sijaitsi valtion leveäraiteisen aseman takana. Kapearaiteinen Lahden Vesijärveltä Loviisan kulkenut rata avattiin liikenteelle 1904 ja se oli käytössä vuoteen 1960, jolloin Lahdesta Loviisaan valmistui valtion leveäraiteinen rata. Nykyinen leveäraiteinen Lahti–Loviisa-rata erkanee Lahden rautatieaseman itäpuolelta.
Vesijärven rautatieasema

 
Vesijärven rautatieasema (ent. Vesijärven satama) on Lahden satamassa sijainnut entinen leveäraiteinen rautatieasema. Ensimmäinen veturi kävi asemalla elokuussa 1869, ja asema otettiin virallisesti käyttöön 1. marraskuuta 1869 Pietarin radan Riihimäki–Lahti-osuuden valmistumisen yhteydessä. Alun perin neljännen luokan asemaksi rakennettua Vesijärveä laajennettiin 1900-luvun alussa, jolloin se korotettiin kolmannen luokan asemaksi.
Vesijärven satama oli aikanaan osa hyvin tärkeää tavara- ja matkustusreittiä, joka kulki Päijänteeltä Vääksyn kanavaa, Vesijärveä ja rautateitä pitkin Suomenlahdelle. Läpikulkupaikaksi muodostunut pieni Lahden kylä kasvoi vuosien varrella ensin kauppalaksi ja logistiikan keskukseksi sekä lopulta Lahden kaupungiksi.
Vuonna 1905 kaupunkioikeudet saaneen Lahden kasvu aiheutti sen laajenemista nykyiselle paikalleen, jota palvelemaan rakennettiin vuonna 1935 nykyinen Lahden rautatieasema. Vesikuljetusten siirryttyä vuosien saatossa vähitellen maanteille ja rautateille Vesijärven aseman kautta kulkenut liikenne ensin väheni ja loppui kokonaan 1980-luvulla. Käyttämättä jäänyt rata on sittemmin purettu Salpausselän seisakkeelle asti. Nykyään Vesijärven entinen rautatieasema toimii kahvilana nykyisen Lahden sataman alueella.
Vesijärven satamassa sijaitsi myös Niemen rautatieasema, joka oli Loviisan–Vesijärven rautatien kapearaiteisen 750 mm:n raideleveydelle rakennetun radan pohjoinen pääteasema.
Suomen Fyysikkoseura

Suomen Fyysikkoseura – Finlands Fysikerförening r.y. on vuonna 1947 perustettu seura, joka pyrkii edistämään fysiikan tutkimusta ja sovellutuksia, fysiikan harrastamista ja kiinnostusta fysiikkaan. Seura järjestää tapahtumia, julkaisee kirjallisuutta fysiikan alalta, ja ylläpitää kontakteja ulkomaisiin ja kotimaisiin järjestöihin. Seuran jäseneksi voivat hakea henkilöt, joilla on fyysikon koulutus tai pätevyys.
Seura järjestää vuosittain kansalliset Fysiikan päivät ja on mukana julkaisemassa fysiikan ja matematiikan aikakauslehteä nimeltä "Arkhimedes". Lehden kaksi muuta julkaisijaa ovat Fysikersamfundet i Finland ja Suomen matemaattinen yhdistys. Keväällä 2007 Suomen Fyysikkoseurassa oli tuhat henkilöjäsentä, kaksi kunniajäsentä (Pekka Jauho ja Pertti Lipas), yksi kannatusjäsen (Teollisuuden voima Oy) ja kaksi yhteisöjäsentä (Suomen Fysiikanopiskelijat ry ja Suomen Matemaatikko-, Fyysikko- ja Tietojenkäsittelytieteilijäliitto (SMFL) ry).
Vuonna 2007 Suomen fyysikkoseura järjesti Fysiikan päivät poikkeuksellisesti yhdessä Viron fyysikkoseuran kanssa 15.–17.3. Tallinnassa. Vuoden 2020 Fysiikan päivät peruttiin koronaviruspandemian takia, ja vuosina 2021 ja 2022 konferenssi järjestettiin virtuaalisesti.
Suomen Fyysikkoseuran järjestämät Fysiikan päivät 1948–2021
Nuoren fyysikon palkinto.
Suomen fyysikkoseura on palkinnut nuoria fyysikoita vuodesta 2015 lähtien. Vuosittain jaettava palkinto myönnetään poikkeuksellisen laadukkaasta pro gradu- tai diplomityöstä fysikaalisten tieteiden aloilla. Vuosina 2015-2020 palkinnon nimi oli "Nuoren fyysikon palkinto", ja vuodesta 2021 eteenpäin "Fyysikkoseuran lopputyöpalkinto"..
José Malhoa

José Vital Branco Malhoa (28. huhtikuuta 1855, Caldas da Rainha–26. lokakuuta 1933, Figueiró dos Vinhos) oli portugalilainen taidemaalari. Hänen teoksensa olivat naturalistisia, ja joissain oli lisäksi impressionistisia vaikutteita. Malhoa pääsi 12-vuotiaana kuvataidekouluun.
Malhoan syntymäkaupunki oli Caldas da Rainha, jossa nykyään toimii hieman ennen taiteilijan kuolemaa avattu José Malhoa -museo.
Khedrup Gyatso

Khedrup Gyatso (19. joulukuuta 1838 – 31. tammikuuta 1856), joskus Khedrub tai Khendrup Gyatso, oli yhdestoista dalai-lama.
Khedrup Gyatso syntyi Potalan palatsissa Lhasassa vuonna 1838. Hänet tunnustettiin dalai-lamaksi 1840, ja hänet asetettiin dalai-laman asemaan virallisesti 25. toukokuuta 1842.
Khedrup Gyatso kuoli 17-vuotiaana, jolloin häntä seurasi Trinley Gyatso.
Espoon Tikka

Espoon Tikka on Espoon Kaitaalla, tarkemmin Iivisniemessä, toimiva vuonna 1969 perustettu paikallinen urheiluseura. Siitä piti alun perin tulla silloisen Iivisniemi-seuran (nyk. Iivisniemi-Kaitaa -seura) urheilujaos, mutta heti alussa päätettiin perustaa oma seura. Seuran päälaji on jalkapallo.